# **Divisionsrådsmøde AROS Division – 16. maj 2023, *Referat fra mødet***

## **Dagsorden**

a) Valg af dirigent og referent

*Morten Birk (Valhalla) blev valgt til dirigent og konstaterede mødet rettidigt indkaldt og forsamlingen beslutningsdygtig, mens Klaus Bergulf (Delfinerne) blev valgt til referent.*

b) Beretning fra divisionsledelsen

Anette (DC) aflagde på vegne af divisionsledelsen en kort beretning om ledelsens arbejde siden rådsmødet i 2022. Divisionsledelsen består her efter nytår af 4 plus indsupplerede Marie fra Gallerne. Dvs. 5 i alt. Hertil kommer at der for grenene i divisionen er valgt repræsentanter, der står for indkaldelse og opsamling på grenarbejdet.

Der er afholdt 4 divisionsledelsesmøder i løbet af året, derudover har divisionsledelsen deltaget i en række eksterne møder samt hyttemøder og på den måde repræsenteret divisionen, hvor der har været bud hertil. I løbet af året har der desuden været afholdt Divi-dag, mens nytårskuren her i indeværende år måtte aflyses pga. for få tilmeldte deltagere.

Der har løbende været arbejdet omkring Olivenspejderne, senest med direkte hjælp fra korpset, hvilket er endt med en udmeldelse af DDS, da de ikke kunne se sig underlagt de bestemmelser der gælder for at være en del af DDS og leve op til kommunens krav omkring tilskud mv. De søger vist nu i stedet en mulig tilknytning til KFUM-Spejderne.

· Thorsagerhytten: Her har været en vejsag, der har kørt helt i Retten i Randers med en slags kompromis som resultat, der betyder at vi opretholder ret til den oprindeligt tinglyste Stationsvej, men så længe der umiddelbart er accept af at benytte Skovvej, så forbliver denne den anviste kørevej til hytten. Salgsproces er startet op og for at sikre bedst mulig pris er der indgivet perspektivforslag til kommunen om at halvdelen af grunden kan udvikles til parcelhusbyggeri endvidere er der opstartet et udkast til en lokalplan, der kan tages afsæt i, hvis perspektivområdet godkendes. Denne proces kan godt løbe et stykke tid, men gevinsten ved at vente vurderes at være langt bedre end et her og nu salg, velvidende at der ligger en årlig omkostning på i størrelsesordenen ca. 40.000 kr./år så længe hytten holdes i mølpose.

Der forventes i løbet af året at blive udbudt inventar mv. til grupperne, dog først når det er afklaret, hvad der med formål kan bruges i Lisbjerghytten.

· Lisbjerghytten: Er meget selvkørende og har stor støtte af Skovspejderne, der bruger den i det ugentlige spejderarbejde, når der ikke er anden udlejning. Hviler I sig selv og har nyligt har arbejdsdag med stor tilslutning og nybygning af affaldsskur mv. Se også punkt d.

· Kløverhytten – der er ejet med Aarhus Skov Division, har fået justeret vedtægterne, så de nu er i overensstemmelse med de andre ændringer, der generelt er sket i korpset. De kunne godt bruge lidt flere repræsentanter i hytteudvalget fra Aros, men er ellers velkørende og har trods nye udlejningsregler, hvor det er blevet præciseret at udlejning alene kan ske til spejdere og spejderlignende aktiviteter haft god økonomi bl.a. pga. god ekstra indtjening ved loppemarkeder. Har desuden netop fået installeret fjernvarme med rigtig god funding af investeringen på 4-500.000 kr.

Divisionen har stadig nogle ekstra tørklæder med logo – kan købes til 50,00 kr.

Anette takkede til slut alle der har ydet en indsats og bidrager til divisionens arbejde.

De enkelte spørgsmål, der var til beretningen, er søgt indføjet under de enkelte punkter, herefter blev beretningen enstemmigt vedtaget.

c) Fremlæggelse af årsregnskab for det foregående år til godkendelse

Preben Larsen (DK) fremlagde årsregnskabet for divisionen, der ligeledes var fremsendt til deltagerne før mødet. Der var enkelte bemærkninger til regnskabet herunder at tab på debitorer kr. 3.770 skyldes manglende indbetaling af kontingent fra Olivenspejderne.

Det samlede regnskab viser herefter et underskud på ca. kr. 10.000, hvilket fint ligger under den afsatte ramme i budgettet. Væsentligste post i underskuddet er det til grupperne tilførte kursusmidler, der ikke dækkes af kommunen, men som jf. tidligere divisionsrådsbeslutning er valgt dækket via divisionen som følge af den gode økonomi pga. lav aktivitet i Corona årene.

Lisbjerghyttens regnskab forelå ikke ved udsendelsen til dette møde men er modtaget og vil blive udsendt efterfølgende til gruppernes orientering.

d) Behandling af indkomne forslag.

Der var i alt indkommet 5 forslag til drøftelse på mødet, og da de kunne have konsekvenser for de kommende års budgettet blev de behandlet inden vedtagelse af budget for indeværende år samt budget og kontingent for kommende år.

De fem forslag blev kort fremlagt og kommenteret af stillerne samt divisionsledelsen, hvorefter debatten blev sat fri under spisningen af den indkøbte tapas.

1. Aros Division yder supplerende kursustilskud i de tilfælde, hvor kursusafgiften overstiger den gældende døgntakst fastsat af Aarhus Kommune.

2. Det internationale spejderarbejde er vigtigt i at synliggøre over for spejderne at vi er en del af en bevægelse. Verdensjamboree foregår hvert fjerde år, og er en enestående begivenhed for spejdere i tropsalderen. Derfor stiller vi forslag om at Aros Division støtter op om at spejdere i tropsalderen kan deltage i verdensjamboree med økonomisk støtte fra Aros division. Det foreslås at divisionen støtter de deltagende spejdere med 1.500 pr spejder, dog maks 20.000 kr. Hvert år sættes der 5.000 af i budgettet.

3. Skovspejderne foreslår, at divisionsrådet bemyndiger divisionsledelsen, i samarbejde med Skovspejderne og Lisbjerghyttens hytteudvalg, at arbejde videre med planerne om opførelse af hytte på Lisbjerghyttens grund til brug for afholdelse af Skovspejdernes spejderaktiviteter. Derudover bemyndiges divisionsledelsen til at lave en aftale med Skovspejderne om langtidsleje af en del af grunden ved Lisbjerghytten, således en hytte ejet af Skovspejderne kan etableres derpå. Hytten forudsættes finansieret gennem den A.P. Møllerske Støttefond, og grunden forudsættes lejet af Aros Division.

4. Det foreslås, at divisionen, med virkning fra 1.1.2024, ikke længere yder kursustilskud til unge under 13 år.

5. Aros Division skal i løbet af 2023 og 2024 gennemføre en drøftelse af mulighederne for en sammenlægning med Århus Skov division. Drøftelserne vil som minimum indebære

o Mindst to fælles spejderarrangementer med Aarhus Skov, hvoraf det ene er den fælles divisionssommerlejr i 2024

o Mindst én mundtligt debat i divisionen

o Et møde mellem de to divisionsledelser

o Et debatmøde med mulighed for deltagelse fra begge divisioners grupper. Til brug for debatterne indhenter divisionsledelsen relevante oplysninger fra korpset, herunder f.eks. oplysninger om processen for en eventuel sammenlægning, erfaringer om fordele og ulemper ved divisioner på størrelse med divisionerne med den størrelse, de har i dag, kontra størrelsen på en sammenlagt division, oplysninger om den gennemsnitlige divisionsstørrelse, etc. Debatten skal munde ud i, at divisionsrådet på det ordinære divisionsrådsmøde i 2025 tager formelt stilling til, om man ønsker en sammenlægning. Divisionsledelsen fremsætter det nødvendige forslag herom. Dette er kun gældende hvis Århus Skov Divisions divisionsråd vedtager et tilsvarende forslag.

*Omkring forslag 1. var der tvivl, om det det skulle forstås som dækkende hele kursusbeløbet, der lå over den max. grænsen på kr. 300 pr. døgn fastlagt ved Aarhus Kommune, eller at divisionen skulle supplere op til de ca. 75 % af hele beløbet. Desuden blev forslag 4 bragt ind her, da dette også handlede om kursusstøtte fra divisionen til de spejdere, der deltog i kurser i DDS kurser, men ikke opfylder lederkriterierne i Aarhus kommune på 13 år, og dermed ikke kan få støtte herfra. Der blev gjort opmærksom på, at vi faktisk ikke udnytter der fulde støtte, som kommunen forlods har budgetteret med, da der ikke sendes nok af sted, som overholder kommunens kriterier. Endvidere at vi også kan komme i den situation at beløbet vil kunne blive mindre end de 75 % tilskud, hvis der pludselig kom flere af sted. Rent faktisk er divisionen kun formidler af støtten fra kommunen, da grupperne administrativt ikke selv kan søge. Endvidere har der været drøftelser med repræsentanter i BUS og Folkeoplysningsudvalget, og her var anbefalingen klart ikke at søge at påvirke kommunen til ændringer, da dette vurderedes at kunne give bagslag på en ellers velfungerende ordning.*

*Der var flere ændringsforslag på banen herunder fuld støtte fra divisionen med et max. beløb, fast støtte pr. døgn men begge faldt i afstemningen og det besluttedes at fortsætte nuværende ordning, hvor divisionen alene støtter deltagelsen for de unge, som ikke opfylder Aarhus Kommunes alderskriterier omkring DDS Lederkurser med et beløb svarende til støtten til øvrige fra kommunen så længe Divisionen stadig har økonomien hertil.*

*Omkring forslag 2 var der også forslag om ændringer til det oprindelige forslag, herunder at divisionen alene skulle give et tilskud til målgruppen for WSJ, hvilket blev vedtaget samtidigt med at beløbet blev fastsat til kr. 1.000 pr. spejder.*

*Omkring forslag 3 var der forslag til evt. at indsætte en passus om langtidsleje med en prisfastsættelse på markeds betingelser. Dette blev ikke vedtaget idet divisionsledelsen med 2/3 af stemmerne forventes at kunne håndtere det stillede forslag på god og ordentlig vis for såvel divisionen som helhed som for Skovspejderne i samspil med hytteudvalget for Lisbjerghytten.*

*Forslag 4 faldt som en del af beslutningen omkring forslag 1.*

*Forslag 5 førte til en debat omkring hensigt og mål med forslaget, enkelte dele var allerede sat i gang, men generelt var der ønske om at kunne tage en mere præcis stilling til fremtidigt samarbejde med Aarhus Skov Division på basis af facts og med udgangspunkt i at Aarhus Skov Division havde vedtaget et tilsvarende forslag på deres divisionsrådsmøde. Det blev under vejs tilkendegivet at det var hele divisionen som sådan, der havde ansvar for forløbet mens divisionsledelsen var naturlig tovholder på forslaget, der derefter blev vedtaget med stor majoritet.*

e) Fremlæggelse af justeret budget for indeværende år til godkendelse

*Med ovennævnte forslag blev justeringer til indeværende og kommende års budget og kontingent drøftet. Det besluttedes at udgiften på forventeligt 40.000 kr. vedrørende Thorsagerhytten ikke medtages i driftsbudgettet, men indtages under status. Til gengæld tilføjes budgettet ekstra 20.000 kr. til fælles sommerlejren med Aarhus Skov Division, så begge divisioner yder samme tilskud på 40.000 kr hver til lejren. Med nævnte ændringer blev fremsendte budget for indeværende år vedtaget.*

f) Fremlæggelse af budget for det kommende år til godkendelse. *Med ovennævnte ændringer blev fremsendte budget for kommende år vedtaget.*

g) Vedtagelse af divisionskontingent for det kommende år *blev vedtaget til fortsat at udgøre kr. 65 pr. medlem.*

h) Vedtagelse af udviklingsplan

*Udviklingsplanen blev fremlagt og vedtaget med den tilføjelse at forslag 5 indarbejdes i planen.*

i) Fastsættelse af antallet af divisionsledelsesmedlemmer under hensyntagen til § 67, stk. 2 *Der blev foreslået at antallet af medlemmer under forudsætning af fortsat støtte fra grenkoordinatorer sættes til 6-8 personer. Enstemmigt vedtaget med det tillæg at divisionsledelsen bemyndiges til evt. at indsupplere, hvis ikke nok vælges på mødet.*

h) Valg til divisionsledelsen, jf. § 66-§ 68

*Anette og Sebastian var ikke på valg. Cecilie og Marie blev valgt og Preben blev valgt som kasserer.*

*Derudover blev Johnny Rosendahl Møller Jensen fra Valhalla valgt til ny DC samt Rasmus Skovsgaard fra Gallerne til nyt medlem.*

i) Valg af revisor og eventuelt revisorsuppleant, jf. § 69 *Morten Birk blev genvalgt som revisor og Boris (12. Aarhus) ligeledes som suppleant.*

j) Eventuelt

*Johnny, den ene af Lejrcheferne for den kommende divisionssommerlejr med Aarhus Skov Division, gav et flot indlæg med orientering om lejren, som det håbes at flest mulige vil bakke op om.*

*Ønske om snarlig udmelding af dato for næste års rådsmøde samt gerne øvrige aktiviteter (grenarrangementer).*

*Input ønskes omkring ideer bedre spejderpræg til Kløverhytten*

*Divisionssommerlejr ligger i uge 27 fra d. 29/6 - 6/7-2024 på Kulsø Spejdercenter.*

*Sommerlejrmøde den 24. august i år i Kløverhytten husk at sende en eller flere repræsentanter.*

*Referent: Klaus Bergulf*

*Dirigent: Morten Birk*